­­­­­­­­­­­­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Referat fra foreldremøte for 2016-kullet, Olsborg skole 27.oktober 2021**

Tilstede:

10 barn var representert fra Olsborg, og 4 barn var representert fra Andslimoen. Kun to manglet – godt oppmøte!

Velkommen, og litt om samarbeidet mellom barnehage og skole. Samarbeidet bygger på gjeldende lovverk og vedtatte planer i Målselv kommune. Et tett samarbeid på alle nivå er viktig for at både barn og foreldre skal oppleve overgangen som trygg og forutsigbar.

Årshjul med møtepunkter ble presentert. Det viser aktivitetene som er felles med barnehage-skole, der barna i barnehagen møter 1.klasse, 2.klasse og fadderklassen (tidligere var det 4., nå er det 6.klasse). Årshjulet viser også møter (planlegging og evaluering) mellom barnehage og skole, og rutiner for overføring av opplysninger om barn. Foreldre signerer/godkjenner før opplysninger kan gis til skolen. Det blir foreldremøte ifm førskoledagene i juni.

Om undervisningen i 1.klasse: Det gis ikke lekser det første skoleåret. Foreldrene må gjerne gi barna oppgaveark heime, hvis barna ønsker det, og det er en stor fordel å lese mye for barna. Førsteklassingene blir kjent med bokstavene, og lærer å lese gjennom skriving. Et eksempel: Etter en utedag skal barna skrive hva de har opplevd. De skriver det på sin måte, som gjerne er en blanding av bokstaver, og lekeskrift. De leser hva de har skrevet, og læreren kan da «fylle ut» med bokstaver.

Barna jobber i korte bolker, for å unngå mye stillesitting. De har avbrekk med lek osv. Men det forventes også at de sitter ved pulten sin den tiden de jobber. Undervisningen tas også ute, minimum en dag i uka.

Foreldrene ble utfordret på å si noe om forventninger. Det ble spurt endel om fagplan, trygghet, første skoledag, det psykososiale miljøet, og mobbing.

På Udir.no finner en fagplan. Læringsmålene er satt etter 2.klasse, dvs det er ikke læringsmål etter 1.klasse. Men fagplanen skal følges også i 1.klasse! De har «alle» fagene, og jobber mye på tvers av fag.

Første skoledag blir barna ropt opp ute, og foreldrene får følge dem inn. Undervisningen starter denne dagen, og foreldrene blir sendt ut :) Dersom det er barn som er veldig utrygge, kan selvsagt foreldrene være lenger.

Det er stort fokus på å fremme trygge og gode barnehage- og skolemiljø, og forebygge mobbing og andre krenkelser. Barna har en lovfestet rett til et godt psykososialt miljø, jf Barnehageloven kap.8, og Opplæringsloven kap.9A.

Vi oppfordrer foreldrene til å ta kontakt på fritida for å møtes sammen med barna. Det at barna ser at foreldrene kjenner hverandre, kan være forebyggende ift mobbing, og bidra til å etablere vennskap. Bruk gjerne barnehagens lekeplass på ettermiddager og i helger til å bli bedre kjent, det fremmer trygghet for både barn og foreldre!

Foreldresamarbeidet i 1.klasse skiller seg ikke mye fra det som skjer i barnehagen. Det er foreldremøte på høsten, og utviklingssamtaler to ganger i året. Ved behov er det samarbeid med andre tjenester som feks PPT, helsesykepleier og BUP, ift enkeltbarn eller klassemiljø. Det avholdes tverrfaglige møter, der PPT, barnevern og helesykepleier deltar, i tillegg til foreldre og skolens representanter.

Uteplassen har vært byggeplass en stund. Nå står hallen ferdig, og Pumptrack-banen er åpnet. Det gjenstår noe dugnadsarbeid, men i juni skal alt dette være ferdig. Olsborg skole vil da ha et stort og flott uteområde.

Har dere spørsmål om overgang, skolestart osv., ta kontakt med skolen eller barnehagen!

Møtet hevet kl 1900.

Inger Stenseth

Referent

Inger Stenseth

Enhetsleder